Predkladacia správa

Ministerstvo dopravy, výstavby a regionálneho rozvoja Slovenskej republiky, na základe uznesenia vlády Slovenskej republiky č. 696 zo 4. decembra 2013, v súlade s Plánom legislatívnych úloh vlády Slovenskej republiky na rok 2013, vypracovalo návrh zákona o územnom plánovaní a výstavbe a o zmene a doplnení niektorých zákonov( stavebný zákon).  
Cieľom nového stavebného zákona a jeho vykonávacích predpisov je vytvoriť právny rámec na skvalitnenie, urýchlenie a zvýšenie efektívnosti výstavby. Nový zákon si kladie za cieľ riešiť aj aktuálny celospoločenský problém zníženia úrovne disciplíny vo výstavbe. 
Navrhovaný zákon nahradí v súčasnosti platný zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov s výnimkou inštitútu vyvlastnenia, ktorý bude upravený samostatným zákonom s rovnakou účinnosťou  ako je navrhovaná pre nový stavebný zákon. 
Návrh zákona zachová koncepciu ucelenej komplexnej právnej úpravy v oblasti územného plánovania a verejného stavebného práva, ktorá zahŕňa hmotno-právne ustanovenia, ako aj procesy obstarávania a schvaľovania územných plánov,  umiestňovania, ohlasovania a povoľovania stavieb vrátane kolaudácie, odstraňovania stavieb, osobitných oprávnení stavebného úradu (nariadenia),  štátneho stavebného dohľadu a sankcií.
V  názve zákona sa termín „stavebný poriadok“  nahrádza termínom „výstavba“ a a návrh zákona je koncepčne usporiadaný podľa súčasných požiadaviek na vnútorné usporiadanie zákonov. Koncepciu územného plánovania nahrádza horizontálnou úrovňou územných plánov ako základných dokumentov územného rozvoja jednotlivých územných celkov. Rozširuje povinnosť mať územný plán obce na všetky obce, pretože každá obec by mala mať odborne spracovaný strategický dokument územného rozvoja, čím sa prispeje k zlepšeniu života obyvateľov aj vylúčením využívania územia. Zavádza zastavovací plán, ktorý má obsahovať podrobné lokálne zastavovacie podmienky pre nezastavané stavebné pozemky, a tak postupne nahradiť terajšie ad hoc rozhodovanie stavebných úradov o umiestnenie stavby v správnom konaní. 
Navrhovaný zákon precizuje jednotlivé správne konania a procesné práva a povinnosti účastníkov a dotknutých osôb a obsah výstupných rozhodnutí stavebného úradu ako osobitnej úpravy správneho konania; racionalizuje konania tým, že obmedzuje správne konanie o umiestnení stavby zavedením zásadného priameho vplyvu zastavovacích plánov, pri drobných stavbách ho zrušuje úplne, pri jednoduchých stavbách ho spája so stavebným povoľovaním do jediného konania; tým sa zjednoduší a skráti schvaľovací proces stavieb.
Precizuje postup stavebného úradu pri nepovolených stavbách, najmä presným definovaním nepovolenej stavby a zohľadnením účasti investora na porušení zákona, rozložením zodpovednosti (a tým aj sankcií a ochranných opatrení) aj na ostatných účastníkov nepovolenej výstavby (najmä na dodávateľa stavebných prác a dodávateľov vody a energií na nepovolenú stavbu); vylučuje  možnosť dodatočného stavebného povolenia.
Vyčleňuje vyvlastňovanie do samostatného zákona.
Navrhovaná úprava nepredpokladá negatívny dopad  na štátny rozpočet, rozpočty obcí alebo rozpočet vyšších územných celkov. Napriek nárokom na štátny rozpočet pre zabezpečenie činnosti 3  nových inšpektorátov Slovenskej stavebnej inšpekcie, pozitívny dopad na štátny  rozpočet  možno očakávať z príjmov za pokuty za priestupky a správne delikty (doposiaľ ak ich prejednávali obce boli príjmom obce), doplnením nových poriadkových opatrení, kvalitnejšími a efektívnejšími konaniami sa bude predchádzať uplatňovaniu si náhrady škody, ktorá je spôsobená nezákonným rozhodnutím alebo  nesprávnym úradným postupom stavebných úradov.
 
Materiál nemá negatívny finančný, ekonomický, environmentálny vplyv a ani vplyv na zamestnanosť.
Navrhovaná právna úprava je v súlade s Ústavou Slovenskej republiky a  s medzinárodnými zmluvami, ktorými je Slovenská republika viazaná.
Materiál prešiel medzirezortným pripomienkovým konaním a rokovaním v Hospodárskej a sociálnej rade vlády SR a na rokovanie  Legislatívnej rady vlády SR sa predkladá s rozpormi, ktoré sa nepodarilo odstrániť.